Seɛdi, tettwanefk-asen kan alamma d asif yekkan gar-asen. Ziɣ-nni, ar lmaklansen, ala lɛibad ! Yerna nteddu-d nfeṛṛeḥ ɣuṛ-sen ! Lameɛna, ula d nekni a nels tacacitnni tajennit, a nekcem s axxam-is ur aɣ-dyettwali. Netta ɣuṛ-s tameṭṭut-is d sebɛa yessis. Tameṭṭut-is, ur d-nheddeṛ ara fell-as, ɛlaxaṭer, imi d tamɣart... tecmet, tekmec yakk ; yerna tewɛeṛ, tesḥeq akter n wergaz-is. Ma d yessi-s... ma d yessi-s, ɛni ula d ijenniyen bennun-d deg wakal iɛezlen weḥ d-s, neɣ amek ? nitenti di sebɛa yid-sent, tin tessakdeḍ a s tiniḍ tif-itent yakk ; ulakin, ma ur k-sdreɣlent ara setta-nni timeqranin, mi d-tewwḍeḍ ɣer tmeẓyant, tis sebɛa, ad as-tiniḍ diɣen : tif-itent yakk ! Dɣa, dinna d tidet. Yefka-as-tent uxellaq, si lqed almi d sserr, seg uṣeḍṣu isefṛaḥen ull, almi d allen iheddṛen i lxaṭer ; lameɛna... ula d tameṭṭut, ur zmireɣ ara a d-cnuɣ ɣef tiẓeṭ-is : yella wayen ggummaɣ a t-id-iniɣ. Lxerṣum d lɛemṛ n Faḍma ahat yeshel fell-i a t-waliɣ.